《和米君梦秋柳诗十二首 其十一》
明代·邓云霄

伯劳东去燕西飞。转眼容华有是非。月浸白门孤枕冷，树迎乌榜几人归。

盈盈波上骄罗袜，脉脉江干换绿衣。不记别离今近远，请看旧植渐成围。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。